[{"text_idx": "#000002", "text": "Ar ddiwedd Ionawr, cefais y fraint o ymweld a\u0302 Llundain i gymryd rhan yn Wythnos Niwclear yn Senedd y DU. Daeth y digwyddiad ag arbenigwyr o\u2019r diwydiant niwclear, y llywodraeth, a\u2019r byd academaidd ynghyd i drafod ro\u0302l ynni niwclear wrth sicrhau dyfodol carbon isel."}, {"text_idx": "#000003", "text": "Tra yno, cefais gyfle i gymryd rhan mewn trafodaethau craff ag arbenigwyr blaenllaw ar gyflwr presennol y diwydiant niwclear, yr heriau a\u2019r cyfleoedd mae\u2019n eu hwynebu, a\u2019r ro\u0302l y gall ei chwarae wrth ddatgarboneiddio\u2019r sector ynni."}, {"text_idx": "#000005", "text": "Ar hyn o bryd mae ynni niwclear yn darparu 16% o drydan y DU ar gyfartaledd, ond bydd hyn yn gostwng dros y degawd nesaf wrth i ni weld popeth heblaw Hinkley Point C sydd newydd ei adeiladu yn cael eu dadgomisiynu erbyn 2035. Gallai hyn arwain at fwlch ynni yn y DU, a heb ymrwymiadau a buddsoddiad difrifol gan Lywodraeth y DU mewn niwclear newydd, mae\u2019n anodd gweld sut y byddwn yn llenwi\u2019r bwlch hwn, yn enwedig wrth i\u2019r galw am ynni gynyddu flwyddyn ar o\u0302l blwyddyn."}, {"text_idx": "#000006", "text": "Yn ogystal a\u0302\u2019i ro\u0302l yn lleihau allyriadau carbon, mae ynni niwclear hefyd yn ffynhonnell swyddi o ansawdd uchel, arloesedd technolegol, a thwf economaidd. Mae\u2019r diwydiant niwclear yn esblygu\u2019n gyson ac yn datblygu technolegau newydd, megis adweithyddion modiwlaidd bach a chylchoedd tanwydd uwch, a all wella cynaliadwyedd a chystadleurwydd ynni niwclear."}, {"text_idx": "#000007", "text": "Fodd bynnag, er gwaethaf manteision clir ynni niwclear, mae heriau o hyd gan gynnwys yr angen am raglen hirdymor gan y Llywodraeth ar gyfer defnyddio ynni niwclear, gan gynnwys prosiectau ar raddfa fach, fel bod gan y diwydiant fwy o sicrwydd yn y rhaglen yn y dyfodol a buddsoddiad gofynnol. Bydd hyn yn galluogi datblygwyr a buddsoddwyr i gynllunio a buddsoddi yn unol a\u0302 hynny a bydd yn helpu i leihau\u2019r proffil risg sy\u2019n gysylltiedig ag adeiladu gorsaf niwclear newydd. Mae angen buddsoddiad strategol hefyd yn Great British Nuclear (GBN) i alluogi datblygiad y rhaglen niwclear allweddol hon."}, {"text_idx": "#000008", "text": "I gloi, roedd Wythnos Niwclear yn y Senedd yn gyfle gwerthfawr i gael dealltwriaeth ddyfnach o gyflwr presennol y diwydiant niwclear ac i gyfnewid syniadau ag arbenigwyr blaenllaw. Ategodd y digwyddiad fy nghred bod ynni niwclear yn elfen hollbwysig o\u2019n cymysgedd ynni ac yn ateb allweddol i sicrhau dyfodol carbon isel ond bod angen arweiniad clir gan y Llywodraeth i alluogi\u2019r diwydiant i ddatblygu\u2019r prosiectau sydd eu hangen."}, {"text_idx": "#000011", "text": "Beth hoffech chi glywed amdano?"}]